Vršitelj dužnosti ravnatelja Hrvatske radiotelevizije, Siniša Kovačić, iznenadno je smijenio jednog od svojih najbližih suradnika, Jozu Barišića, objavljeno je danas. Barišić, dosadašnji v.d. ravnatelja Poslovne jedinice Program, službeno je smijenjen “zbog potrebe aktivnijega ispunjavanja programskih ciljeva javnoga servisa”, kažu na HRT-u.

Kako doznaje Telegram, pod “aktivnijim ispunjavanjem programskih ciljeva” krije se nezadovoljstvo Uprave zbog određenih političkih propusta. Siniša Kovačić je kod preuzimanja dužnosti kazao kako će HRT “početi raditi u nacionalnom interesu”, a Telegramovi izvori kažu kako se vodstvu državne televizije učinilo da se tom politikom nisu vodili kod početka Europskog prvenstva.

Neposredni povod Barišićeve smjene

Neposredni povod Barišićeve smjene, kažu dva neovisna Telegramova izvora, nedavna je emisija Uvijek kontra, u kojoj se, na dan početka Europskog prvenstva, raspravljalo o hrvatskom nogometu. Uz stalne komentatore Igora Mandića i Igora Zidića, gostovali su sociolog Dražen Lalić, Telegramov kolumnist Aleksandar Holiga i novinar Indexa Zvonko Alač.

Umjesto širenja pozitivnih emocija i euforije radi skorog nastupa Hrvatske na Euru, smatraju nadređeni na HRT-u, šef programa dopustio je sprdanje s reprezentacijom i iznošenje dubioznih tvrdnji o nogometu, objašnjavaju naši izvori. Zbog toga je Uprava HRT-a odlučila da Barišić mora otići.

Bujanec i Mamić također napali HRT

Istu tezu o emisiji Uvijek kontra iznijeli su Zdravko Mamić i Velimir Bujanec u sinoćnoj Bujici. “Bila je to”, rekao je Bujanec, “jedna predstava protiv hrvatskog nogometa, a Hrvat u studiju bio je Igor Zidić kojeg nogomet ne zanima. Pozivali su ljude da ne gledaju utakmicu Hrvatske i Turske, i to na javnoj televiziji koju svi plaćamo”.

Jozo Barišić dosad se smatrao desnom rukom Siniše Kovačića, a na vodeću poziciju došao je prije nešto više od tri mjeseca, nakon smjene prošlog rukovodstva HRT-a. Na njegovo mjesto, priopćili su iz HRT-a, stiže Dražen Miočić.

Napomena: U ranijoj verziji ovog teksta greškom je ispušteno ime trećeg gosta HRT-ove emisije, novinara i kolumnista Zvonka Alača.